ญี่ปุ่นวางแผนสร้าง “กาสิโน” แห่งแรกของประเทศ เพื่อดึงดูดนักท่องเที่ยว
การตัดสินใจของญี่ปุ่นในครั้งนี้ น่าสนใจอย่างไร ? ลงทุนแมนจะเล่าให้ฟัง
20 เม.ย. 2566

ญี่ปุ่นวางแผนสร้าง “กาสิโน” แห่งแรกของประเทศ เพื่อดึงดูดนักท่องเที่ยว /โดย ลงทุนแมน
เมื่อไม่นานมานี้ รัฐบาลญี่ปุ่นได้อนุมัติแผนการสร้าง “กาสิโน” ในเมืองโอซากะ ซึ่งถือเป็นธุรกิจกาสิโนถูกกฎหมายแห่งแรกของประเทศ
โดยมีวัตถุประสงค์ที่จะพัฒนาเป็นแหล่งท่องเที่ยวด้านการพนัน และความบันเทิงแบบครบวงจร เพื่อกระตุ้นการใช้จ่ายของคนในประเทศ และดึงดูดชาวต่างชาติกลุ่มใหม่เข้ามาเพิ่มเติม
การตัดสินใจของญี่ปุ่นในครั้งนี้ น่าสนใจอย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
นับตั้งแต่ช่วงทศวรรษ 1990s เป็นต้นมา เศรษฐกิจของญี่ปุ่นได้เข้าสู่ภาวะซบเซามาอย่างต่อเนื่อง
ด้วยเหตุนี้ รัฐบาลญี่ปุ่นจึงพยายามมองหาแหล่งรายได้ใหม่ ที่จะช่วยกระตุ้นเศรษฐกิจแบบยั่งยืน ซึ่งหนึ่งในนั้นก็คือ “อุตสาหกรรมการท่องเที่ยว”
ที่ผ่านมา ญี่ปุ่นน่าจะเป็นจุดหมายปลายทางในการท่องเที่ยวของใครหลายคน เพราะมีสถานที่ท่องเที่ยวทางธรรมชาติและวัฒนธรรมมากมาย รวมไปถึงเสน่ห์จาก Soft Power เช่น อานิเมะ, วงการเพลง J-POP
แต่ล่าสุด ดูเหมือนว่า ญี่ปุ่นต้องการหาแลนด์มาร์กแห่งใหม่ มาเสริมความแข็งแกร่งของการท่องเที่ยวอีกแรง
โดยในเดือนเมษายน ปี 2023 นี้ รัฐบาลญี่ปุ่นได้อนุมัติแผนการสร้าง “กาสิโน” ถูกกฎหมายแห่งแรก
ด้วยงบประมาณ 462,000 ล้านบาท ซึ่งคาดว่าจะแล้วเสร็จ ภายในปี 2029
โครงการนี้จะตั้งอยู่ทางฝั่งตะวันตกของเมืองโอซากะ ใช้พื้นที่ราว 5.3 ล้านตารางฟุต ประกอบไปด้วย กาสิโน และอาคารอื่น ๆ เช่น โรงแรม, ศูนย์การค้า, ศูนย์การประชุมนิทรรศการ, พิพิธภัณฑ์ ฯลฯ
ทั้งนี้ จะมีการจัดตั้งบริษัทใหม่ขึ้นมาบริหารธุรกิจกาสิโน โดยมีโครงสร้างสัดส่วนผู้ถือหุ้น คือ
- 40% ถือหุ้นโดย MGM Resorts International บริษัทโรงแรมและกาสิโนระดับโลก
- 40% ถือหุ้นโดย ORIX Corporation บริษัทธุรกิจการเงินของญี่ปุ่น 
- 20% ถือหุ้นโดย บริษัทญี่ปุ่นรายอื่น ๆ เช่น West Japan Railway, Kansai Electric Power, Panasonic
นอกจากนั้น ยังมีสถาบันการเงิน เช่น MUFG และ SMBC พร้อมสนับสนุนสินเชื่อให้โครงการดังกล่าวเป็นมูลค่า 140,000 ล้านบาท อีกด้วย
แล้วสิ่งที่รัฐบาลญี่ปุ่นคาดหวังจากการสร้างกาสิโน คืออะไร ?
มีการประเมินเบื้องต้นว่า ธุรกิจกาสิโน จะสร้างมูลค่าทางเศรษฐกิจให้ญี่ปุ่นมากถึง 290,000 ล้านบาทต่อปี
จากการดึงดูดนักท่องเที่ยวเพิ่มขึ้น 20 ล้านรายต่อปี แบ่งเป็น ชาวญี่ปุ่น 14 ล้านราย และชาวต่างชาติ 6 ล้านราย
สำหรับผู้บริโภคภายในประเทศ ต้องบอกว่า ญี่ปุ่นเป็นตลาดการพนันอันดับต้น ๆ ของโลก โดยมีมูลค่าสูงกว่า 685,000 ล้านบาท
รวมทั้งมีธุรกิจด้านการเสี่ยงโชคอย่าง ปาจิงโกะ มากกว่า 7,600 แห่งทั่วประเทศ และประชากรก็มีรายได้ต่อหัวค่อนข้างสูง
จึงทำให้ในมุมมองเชิงเศรษฐศาสตร์ ญี่ปุ่นอาจมีความเหมาะสมสำหรับการตั้งธุรกิจกาสิโนขึ้นมา
ส่วนการดึงดูดนักท่องเที่ยวต่างชาตินั้น ญี่ปุ่นมีเป้าหมายหลักคือ ชาวจีน ที่เดิมมักเดินทางไปเที่ยวกาสิโนกันที่เกาะมาเก๊า
ทำให้ญี่ปุ่นมองว่า อาจเป็นโอกาสที่จะดึงดูดนักท่องเที่ยวมาได้ในระยะยาว เพราะนอกจากกาสิโนแล้ว ญี่ปุ่นยังมีสถานที่ท่องเที่ยวด้านอื่น ๆ อีกมากมาย เหนือกว่ามาเก๊า
ซึ่งหากโครงการนี้ได้รับผลตอบรับที่ดี รัฐบาลญี่ปุ่นก็อาจมีแผนการสร้างกาสิโนในเมืองอื่น ๆ เพิ่มอีก เช่น นางาซากิ, โยโกฮามะ, วากายามะ
อย่างไรก็ตาม แน่นอนว่า มันก็ย่อมมีอีกฝ่ายที่ไม่เห็นด้วยกับการสร้างธุรกิจกาสิโน เพราะมองว่า ประโยชน์จากตัวเงิน อาจไม่คุ้มค่ากับปัญหาที่ตามมา คือ การติดการพนันของประชากร
จากผลสำรวจในปี 2021 พบว่า ชาวญี่ปุ่นราว 2.8 ล้านราย มีปัญหาติดการพนันเรื้อรัง และหลายฝ่ายก็กังวลว่าตัวเลขนี้จะยิ่งเพิ่มขึ้น โดยเฉพาะหากเด็กรุ่นใหม่เริ่มติดการพนันจากกาสิโน ซึ่งสุดท้ายจะส่งผลต่อภาพรวมผลผลิตของประเทศ หรือนำไปสู่ปัญหาอาชญากรรมในที่สุด
แม้ผู้ที่เกี่ยวข้องจะมีการเสนอมาตรการป้องกัน เช่น กำหนดให้จ่ายเงินเพิ่ม เมื่ออยู่ในกาสิโนครบทุก ๆ 24 ชั่วโมง หรือสามารถยื่นขอแบนชื่อคนในครอบครัวกับทางกาสิโนได้
แต่ก็คงต้องให้เวลาเป็นเครื่องพิสูจน์ว่า การตัดสินใจลงทุนของญี่ปุ่นในครั้งนี้ จะมีความคุ้มค่ามากน้อยเพียงใด และจะรับมือกับความเสี่ยงที่ตามมาได้ดีแค่ไหน
ซึ่งหากลองมองย้อนกลับมาที่ประเทศไทย เราอาจติดตามความเคลื่อนไหวเรื่องธุรกิจกาสิโนของญี่ปุ่น ไว้เป็นกรณีศึกษาได้เช่นกัน
เพราะคงปฏิเสธไม่ได้เลยว่า กิจกรรมการพนันและเสี่ยงโชคนั้น มีอยู่ในสังคมไทยมากพอสมควร
หากมีการตั้งกาสิโนถูกกฎหมายขึ้น อาจช่วยกระตุ้นเศรษฐกิจได้จากทั้งภายในประเทศ และดึงดูดนักท่องเที่ยวกลุ่มใหม่ ๆ ได้ แต่ภาครัฐก็ต้องวางแผนจำกัดความเสี่ยงด้านผลกระทบที่มีต่อประชาชนให้รอบด้าน
หรือเราอาจใช้ทางเลือกอื่นในการส่งเสริมการท่องเที่ยว เหมือนกับอีกหลาย ๆ ประเทศ เช่น Soft Power ทางวัฒนธรรม หรือสวนสนุกขนาดใหญ่
ซึ่งนี่คงเป็นโจทย์ให้ผู้ที่เกี่ยวข้อง วางกลยุทธ์เพื่อหาโอกาสทางเศรษฐกิจ ที่เหมาะสมกับเป้าหมาย และบริบทของสังคมเราต่อไป..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-